Det har længe været en offentlig hemmelighed, at den stærke bagspiller, Henrik Møllgaard, ikke forlænger sin kontrakt med Aalborg Håndbold. Nu er det så officielt. Møllgaard forlader klubben, når hans kontrakt udløber ved slutningen af denne sæson. Det skriver Aalborg Håndbold på sin hjemmeside. - Vi er glade for at have Henrik Møllgaard i klubben. Han er en vigtig spiller i klubben både på og uden for banen, og vi ville gerne have beholdt ham, men han har søgt nye udfordringer, siger direktør Jan Larsen. - Vi går nu på udkig efter en fuld-god erstatning for Møllgaard for at fastholde vores position i toppen af dansk herrehåndbold, siger Jan Larsen. Efter denne sæson skal Henrik Møllgaard spille for ligarivalerne fra Skjern. Henrik Møllgaard kom til Aalborg Håndbold fra KIF Kolding i 2009, og har siden været en af holdets helt store profiler. - Jeg har haft nogle gode år i det nordjyske, men glæder mig nu til nye udfordringer. Det bliver spændende at komme til at spille på et hold med et godt mix af unge og rutinerede spillere. Jeg vil gøre mit til, at Skjern Håndbold kan nå målet om at få nogle titler til klubben, udtaler spilleren til Skjern Håndbolds hjemmeside

Referat:
Aalborg Håndbold melder nu ud, at landsholdsspilleren stopper i klubben efter denne sæson.